
AVIZ
asupra proiectului de Lege privind acordarea unui sprijin financiar pentru creşterea calităţii producţiei obţinute pe pajişti
În conformitate cu prevederile art.95 şi 115 din Regulamentul Camerei Deputaţilor, republicat, cu modificările ulterioare,  Comisia  juridică, de disciplină şi imunităţi a fost sesizată, spre dezbatere şi avizare, în procedură de urgenţă cu  proiectul de lege privind acordarea unui sprijin financiar pentru creşterea calităţii producţiei obţinute pe pajişti,  trimis cu adresa nr. P.L.-x 863 din 10 decembrie 2007, înregistrat sub nr.31/1341 din 12  decembrie 2007.

În conformitate cu dispoziţiile art.75 alin.(1) din Constituţia României, republicată şi ale art.92 alin.(9) pct.1 din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a adoptat iniţiativa legislativă în şedinţa din 27 noiembrie 2007.

Potrivit prevederilor art.61 din Regulamentul Camerei Deputaţilor, Comisia, în şedinţa din 29 ianuarie 2008, a dezbătut iniţiativa legislativă supusă avizării, expunerea de motive, avizul favorabil cu observaţii şi propuneri al Consiliului Legislativ nr.713/04.06.2007 şi punctul de vedere al Guvernului nr. 1609 din 28 iunie 2007.
În urma dezbaterilor, Comisia a hotărât, cu majoritate de voturi (o abţinere), avizarea negativă a  proiectului de lege, întrucât Regulamentul Consiliului Europei nr. 1698/2005 privind sprijinul pentru dezloltarea rurală acordat din Fondul European Agricol pentru Dezvoltare Rurală reglementează în mod expres că ajutoarelor de stat destinate dezvoltării rurale  acordate statelor membre ale Uniunii Europene le sunt aplicabile prevederile art. 87-89 din Tratatul de Constituire a Comunităţii Europene. De asemenea, acordarea de subvenţii la hectar, de la bugetul de stat în sectorul vegetal este reglementată de OUG nr. 125/2006.


În raport de obiectul şi conţinutul său, proiectul de lege face parte din categoria legilor ordinare.

